A börtönben is keresztapának érzi magát a maffiavezér
Toto Riina, a Cosa Nostra szicíliai maffiaszervezet és Alberto Lorusso, a pugliai Sacra Corona Unita vezére börtönbeszélgetésébõl kiderül: Riina keresztapának érzi magát, az ügyészek felrobbantásán pedig jól szórakozott.
Toto Riina, a Cosa Nostra szicíliai maffiaszervezet és Alberto Lorusso, a pugliai Sacra Corona Unita vezére börtönben lehallgatott beszélgetéseit közölték kedden az olasz napilapok. A beszélgetések témája az ügyészek meggyilkolása volt.
A milánói Opera börtön udvarán elhelyezett mikrofonok rögzítették Riina és Lorusso 2013-as beszélgetéseit, melyeket most hoztak nyilvánosságra.
A 83 éves Riina, aki huszonegy éve tölti már életfogytiglani büntetését, a mai napig a szicíliai bûnszervezetet irányító keresztapának érzi magát - derül ki szavaiból, akárcsak az, hogy nem bánta meg az általa elrendelt gyilkosságokat. Gyakori témaként beszélt az általa elrendelt ügyészgyilkosságokról, melyeket "maffiózó" nyelven "nagy tésztaevésnek" vagy "a tonhalak mészárlásának" nevezett. A "kiskacsák" megnevezéssel az ügyészekkel együtt kivégzett rendõröket illette.
Riina kijelentette, jól szórakozott, amikor áldozatai a levegõbe repültek, köztük az 1992-ban pokolgépes merényletben meggyilkolt Giovanni Falcone szicíliai ügyész és Paolo Borsellino bíró. A volt maffiavezér elárulta, a televízión keresztül nézte a "hentesmunka" eredményét.

A Cosa Nostrát 1982-tõl az 1993-as letartóztatásáig Corleone városából vezetõ Riina hozzátette: az akkor még vállalkozó Silvio Berlusconi volt az egyetlen, akit nem volt bátorsága megölni a maffiának.
Hangsúlyozta: ha nem lenne börtönben, a mostani ügyészeket is eltenné láb alól. Riina név szerint Antonino Di Matteo szicíliai ügyészt említette, aki Giorgio Napolitano államfõt akarja meghallgatni a maffia és az olasz politika viszonyáról. "Napolitanónak nem szabad beszélnie" - fogalmazott Riina.
A keresztapa a Cosa Nostra mostani vezérérõl, a több mint húsz éve körözött Matteo Messina Denaróról kijelentette, hogy kizárólag saját üzleteivel törõdik, nem foglalkozik a börtönben sínylõdõ társaival. "Messina úr alternatív energiában utazik... még a feneke is világít... de még egy kiskacsát sem képes elfogni" - mondta Riina utódjáról.
Riina beszélgetõ partnerét, Lorussót azóta más börtönbe helyezték át. A La Repubblica napilap szerint a két bûnözõt az olasz titkosszolgálat helyezte egy idõre egymás mellé.
külföldi hírek börtön maffia Olaszország